Väyrynen on perustamassa taas uutta puoluetta, sillä hän on riitaantunut aiemmin perustamansa kansalaispuolueen nykyisten johtajien kanssa.

Kansanedustaja Paavo Väyrynen (kp.) vauhdittaa uuden puolueensa perustamista järjestämällä kokouksen kannattajilleen.

Yleiseen kokoukseen pääsee liittymällä Seitsemän tähden liikkeen kannatusjäseneksi. Väyrynen lupaa, että kannatusjäseneksi pääsemiseksi ei tarvitse maksaa jäsenmaksua.

Väyrynen on perustamassa taas uutta puoluetta, sillä hän on riitaantunut aiemmin perustamansa kansalaispuolueen nykyisten johtajien kanssa.

Väyrynen ilmoitti heinäkuussa alkaneensa kerätä kannattajakortteja uuden puolueen perustamiseksi.

Nyt hän lupaa kannattajakorttien kerääjiksi alkaville palkkioksi Väyrys-mukeja ja kirjoittamiaan kirjoja.

Seitsemän tähden liikkeen yleinen kokous järjestetään Väyrysen tiluksilla Pohjanrannassa Keminmaassa kahden viikon kuluttua, elokuun 31. päivä. Väyrynen lupaa tarjota osallistujille myös kakkukahvit, sillä päivä on hänen ja vaimonsa kultahääpäivä.

Politiikan konkari ja moninkertainen ministeri aikoo saada uuden puolueensa perustetuksi nopeasti, jotta voi osallistua sen nimissä ensi kevään vaaleihin. Väyrynen on ilmoittanut aikovansa ehdolle sekä eduskunta- että europarlamenttivaaleihin.